钦定古今图书集成/理学汇编/学行典/第189卷 > 胡仲尧〈弟仲容〉
## 钦定古今图书集成/理学汇编/学行典/第189卷 > 胡仲尧〈弟仲容〉

按《宋史孝义传》：“胡仲尧，洪州奉新人。累世聚居，至数
百口，构学舍于华林山别墅，聚书万卷，大设厨廪，以
延四方游学之士。南唐李煜时尝授寺丞。雍熙二年，
诏旌其门闾，仲尧诣阙谢恩，赐白金器二百两。淳化
中，州境旱歉，仲尧发廪减直，以赈饥民。又以私财造
南津桥。太宗嘉之，除本州助教，许每岁以香稻、时果
贡于内东门。”五年，遣弟仲容来贺寿宁节。召见仲容，
特授试校书郎，赐袍、笏、犀带，又以御书赐之，公卿多
赋诗称美。仲尧稍迁国子监主簿，致仕，卒。仲容字咸
和，咸平三年，复至阙，贡土物，改大理评事，屡被赐赉。
仲容建本县孔子庙，颇宏敞。后迁光禄丞致仕。天禧
中，特赐绯鱼。卒，年七十九。以弟子用讷为后试校书
郎。仲容弟克顺，端拱二年进士，都官员外郎、三司户
部判官。仲容子用之，从子用庄、用舟，并进士及第。